ROZHODNUTIE KOMISIE
zo 16. septembra 2004,
ktorým sa mení rozhodnutie Komisie č. 2001/376/ES týkajúce sa expedície mäsokostnej múčky cicavčieho pôvodu a súvisiacich produktov z Portugalska
(oznámené pod číslom K(2004) 3463)
(Text s významom pre EHP)
(2004/653/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 89/662/EHS z 11. decembra 1989, ktorá sa týka veterinárnych kontrol v obchode v rámci spoločenstva s cieľom dokončiť vnútorný trh (1), a hlavne jej článok 9 (4),
so zreteľom na smernicu Rady č. 90/425/EHS z 26. júna 1990, ktorá sa týka veterinárnych a zootechnických kontrol platných pre obchod v rámci spoločenstva s určitými živými zvieratami a produktmi s cieľom dokončenia vnútorného trhu (2), a hlavne jej článok 10 (4),
keďže:
(1)
Rozhodnutie Komisie č. 2001/376/ES z 18. apríla 2001 týkajúce sa opatrení, ktoré sa stali nevyhnutnými z dôvodu výskytu bovinnej spongiformnej encefalopatie v Portugalsku a implementácie schémy vývozu založenej na dátumoch (3), obsahuje určité ustanovenia prijaté na ochranu pred bovinnou spongiformnou encefalopatiou (BSE) v dôsledku prepuknutia tejto choroby v Portugalsku.
(2)
Toto rozhodnutie ustanovuje špecifické pravidlá, ktoré sa stali nevyhnutnými z dôvodu výskytu BSE v Portugalsku, vrátane zákazu expedície mäsovej múčky, kostnej múčky a mäsokostnej múčky cicavčieho pôvodu a krmív pre zvieratá a hnojív obsahujúcich takéto produkty („mäsokostná múčka a súvisiace produkty“) z daného členského štátu do iných členských štátov alebo tretích krajín.
(3)
Rozhodnutie č. 2001/376/ES však uvádza, že Portugalsko môže za určitých podmienok schváliť expedíciu mäsokostnej múčky a súvisiacich produktov do iných členských štátov, ktoré s tým súhlasili.
(4)
Nariadenie (ES) č. 1774/2002 Európskeho parlamentu a Rady z 3. októbra 2002, ktorým sa stanovujú zdravotné predpisy týkajúce sa vedľajších živočíšnych produktov neurčených pre ľudskú spotrebu (4), ustanovuje podmienky pre kategorizáciu, zber, dopravu, likvidáciu, spracovanie, používanie a dočasné skladovanie vedľajších živočíšnych produktov. Podľa daného nariadenia mäsokostná múčka a súvisiace produkty obsahujúce materiál zo zvierat, u ktorých je podozrenie, alebo sa potvrdilo, že sa nakazili BSE, alebo zo zvierat zabitých v rámci opatrenia na vyhubenie BSE, sa zlikvidujú ako odpad spálením alebo spoluspálením v schválenej spaľovni alebo spoluspaľovni.
(5)
Portugalsko má nedostatočnú kapacitu na spaľovanie alebo spoluspaľovanie mäsokostnej múčky a súvisiacich produktov pochádzajúcich zo zvierat, u ktorých je podozrenie, alebo sa potvrdilo, že sa nakazili BSE, alebo zo zvierat zabitých v rámci opatrenia na vyhubenie BSE. Akumulácia zásob daného materiálu by mohla predstavovať riziko pre zdravie verejnosti a zvierat.
(6)
Je nevyhnutné zmeniť podmienky ustanovené v rozhodnutí č. 2001/376/ES pre expedíciu mäsokostnej múčky a súvisiacich produktov z Portugalska. Toto rozhodnutie by sa preto malo podľa toho zmeniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu č. 2001/376/ES sa mení v súlade s prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 16. septembra 2004